દેશનાં અન્ય રાજ્યોમાં રાજકીય પક્ષો સરકાર ન બનાવી શકે તો રાષ્ટ્રપતિ શાસન લાગુ પાડવામાં આવે છે જ્યારે કલમ ૩૭૦ના કારણે જમ્મુ-કાશ્મીરમાં રાજ્યપાલ શાસન લાગુ પડે છે. રાજ્યપાલ શાસન લાગવાથી જમ્મુ-કાશ્મીરના પોલીસ વડા એસ.પી. વૈદ્ય પણ ખુશ છે. તેમના માટે રાજ્યપાલ શાસનમાં કામ કરવું બહુ સરળ રહેશે. તેમણે એક ન્યૂઝ ચેનલને પ્રતિક્રિયામાં કહ્યું પણ ખરું કે રાજ્યપાલ શાસનમાં સુરક્ષા એજન્સીઓને આતંક સામેના ઑપરેશન ચલાવવા સરળ રહેશે. જમ્મુ-કાશ્મીરના મુખ્ય સચિવ બી.વી. વ્યાસને હટાવીને બી.વી.આર સુબ્રમણ્યમની નિમણૂક કરવામાં આવી છે. સુબ્રમણ્યમ આંતરિક સુરક્ષા મામલાના નિષ્ણાત મનાય છે અને નરેન્દ્ર મોદી વડાપ્રધાન બન્યા ત્યારે ૨૦૧૪થી માર્ચ ૨૦૧૫ સુધી સુબ્રમણ્યમ પીએમઓમાં હતા.